पाठ 17
दानीएल देवाला प्रार्थना करतो
शिक्षक मार्गदर्शिका  ·  पाहा, ऐका आणि जगा – पुस्तक 5: देवासाठी कसोटीवर
	उद्देश
	देवाबरोबरचे आपले नाते इतर कशापेक्षाही महत्त्वाचे आहे हे दानीएलला माहीत होते हे मुलांना दाखवणे.

	शास्त्रवाचन
	दानीएल 6:1-16

	पाठांतर वचन
	निर्गम 20:12
(दहा आज्ञा) “आपल्या वडिलांचा आणि आईचा मान राख …”



पाठाचे सादरीकरण
सुरुवात
वर्गात एक विजेरी घेऊन जा आणि ती कशी काम करते ते मुलांना दाखवा. दिवा आणि बॅटरी यांच्यात जोडणी असते तेव्हा विद्युतप्रवाहाचा पुरवठा होतो आणि दिवा लागतो. दिवा शक्तीच्या स्रोताशी जोडलेला असला पाहिजे, नाहीतर प्रकाश पडणार नाही.
पाठातील मुख्य मुद्दे
	1.बाबेलमध्ये दारियस नावाचा नवीन राजा राज्य करत होता. त्याच्या सेवेतही दानीएल एक उत्कृष्ट आणि कार्यक्षम प्रशासक होता. देवाने दानीएलला ही देणगी दिली होती आणि त्याला माहीत होते की आपण देवाशी जवळच्या संपर्कात राहिले पाहिजे. दिवसातून तीन वेळा प्रार्थनेत देवाबरोबर घालवलेला वेळ त्याच्यासाठी खूप महत्त्वाचा होता. त्याला आपल्या शक्तीच्या स्रोताशी जोडलेले राहायचे होते! पण दानीएलच्या पदाचा हेवा करणारे लोक होते. तो गुलाम असूनही त्याच्याकडे प्रधानमंत्र्याच्या जबाबदाऱ्या आणि अधिकार होते (दानी 6:1-5).
	2.ते मत्सरी लोक राजा दारियसाकडे कसे गेले आणि 30 दिवस त्याच्याशिवाय इतर कोणत्याही देवाला किंवा माणसाला प्रार्थना करायला मनाई करणारा हुकूम त्याने कसा काढला याचे वर्णन करा. ही विनंती केवळ दानीएलच्या विरुद्ध काम करण्यासाठी नव्हे तर राजा दारियसाची खुशामत करण्यासाठीही रचलेला डाव होता (6:6-9).
	3.दानीएलने राजाच्या नव्या कायद्याविषयी आणि जो कोणी अवज्ञा करेल त्याला होणाऱ्या भयंकर शिक्षेविषयी ऐकले. तरीही त्याने नेहमीप्रमाणेच प्रार्थना केली (6:10).
	4.दानीएलच्या शत्रूंनी त्याला प्रार्थना करताना पाहिले आणि राजाला कळवले. चित्र 17 दाखवा. त्यांनी दारियसाला त्याच्या नव्या कायद्याची आठवण करून दिली, जो बदलता येत नव्हता (6:11-13).
	5.राजा खूप अस्वस्थ झाला आणि दानीएलला सिंहांच्या गुहेत टाकले जाण्यापासून कसे थांबवता येईल याचा विचार करू लागला. त्याला मार्ग सापडला नाही (6:14-16).
कथेला आपला प्रतिसाद
दानीएलला माहीत होते की आपण देवाच्या संपर्कात राहिले पाहिजे. ती त्याच्या जीवनातील सर्वांत महत्त्वाची गोष्ट होती. ती भयंकर शिक्षेच्या धमकीपेक्षाही महत्त्वाची होती.
आपण एक दिवस अन्नाविना राहिलो तर आपल्याला भूक लागते आणि अस्वस्थ वाटते. आपण आठवड्यापेक्षा जास्त काळ अन्नाविना राहिलो तर आपली शरीरे कमजोर होऊ लागतील आणि आपण आजारी पडू. प्रार्थना ही आत्मिक अन्नासारखी आहे. आपण तिच्याविना राहू शकत नाही.
देवाची सेवा करू आणि त्याला संतुष्ट करू इच्छिणारे ख्रिस्ती म्हणून आपण सर्वकाळ त्याच्या संपर्कात राहिले पाहिजे – सैनिक आपल्या सेनापतीच्या आणि विजेचा दिवा त्याच्या शक्तिस्रोताच्या संपर्कात असतो तसे.
पाठांतर वचन पक्के करा

